
ΑΝΑΚΟΙΝΩΣΗ

Με αφορμή το νομοσχέδιο του Υπουργείου Περιβάλλοντος του οποίου η αδικαιολόγητα για την κρισιμότητά του σύντομη δημόσια διαβούλευση ολοκληρώθηκε χθες, και με το οποίο επεκτείνεται η γεωγραφική αρμοδιότητα των ΕΥΔΑΠ και ΕΥΑΘ στις περιφερειακές ενότητες Βοιωτίας, Εύβοιας και Φωκίδας, η ΕΥΔΑΠ, και στην περιφερειακή ενότητα Θεσσαλονίκης και τη Χαλκιδική η ΕΥΑΘ, περιέπεσαν στην αντίληψή μας δημοσιεύματα που, δυστυχώς, επιχειρούν για μια ακόμα φορά να απαξιώσουν και να αμαυρώσουν τις Δ.Ε.Υ.Α. χωρίς στοιχεία και με στόχο να υποστηρίξουν επικοινωνιακά και να συμβάλουν στην αποδοχή του νομοσχεδίου από τις τοπικές κοινωνίες. Ευτυχώς,  υπάρχει και μερίδα των ΜΜΕ που αποτυπώνει την πραγματική κατάσταση του τομέα υδάτων χωρίς ιδεοληψίες και μεροληψία υπέρ των μεγάλων παρόχων. 
Θα θέλαμε να επισημάνουμε προς κάθε κατεύθυνση και κυρίως προς ΜΜΕ που δεν σέβονται τον ρόλο τους και διαστρεβλώνουν την πραγματικότητα όσον αφορά στις Δ.Ε.Υ.Α., ότι το χρέος των Δ.Ε.Υ.Α. προς τους ενεργειακούς παρόχους από το 2021 και μετά, δημιουργήθηκε από την υπέρογκη αύξηση του ενεργειακού τους κόστους για την οποία δεν φέρουν ουδεμία ευθύνη και για το οποίο ουδέποτε επιδοτήθηκαν από την Πολιτεία ως ενεργοβόρες και κοινωφελείς επιχειρήσεις της Τοπικής Αυτοδιοίκησης. Σε αντίθεση η Πολιτεία ευνοώντας τις δύο μεγάλες Ανώνυμες Εταιρείες Υδάτων, τις επιδότησε από το 2013 έως το 2023 για τα ληξιπρόθεσμα χρέη των Δήμων με περισσότερα από 230 εκ. ευρώ την ΕΥΔΑΠ και με περισσότερα από 22 εκ. ευρώ την ΕΥΑΘ αντίστοιχα.
Η Ε.Δ.Ε.Υ.Α. στην προσπάθειά της να κατοχυρώσει θεσμικά τις Δ.Ε.Υ.Α., όπως όλοι γνωρίζουν διεξήγαγε έντιμο και θεσμικό  διάλογο με το Υπουργείο Εσωτερικών με αποτέλεσμα οι Δ.Ε.Υ.Α. να συμπεριληφθούν στο νέο Κώδικα της Τοπικής Αυτοδιοίκησης (ν. 5314/2026) που πρόσφατα ψηφίσθηκε, με στόχο την οικονομική τους ενίσχυση, εξυγίανση και βιωσιμότητά τους.  Μάλιστα, στις διατάξεις του Κώδικα για τις Δ.Ε.Υ.Α. συμπεριλήφθηκε και διάταξη με την οποία επιδοτείται το πρόσθετο χρέος των Δ.Ε.Υ.Α. προς τους ενεργειακούς παρόχους με έτος αναφοράς το 2020 και μέχρι το 2025 με στόχο να ελαφρυνθούν οι Δ.Ε.Υ.Α. από ένα άδικο και μη διαχειρίσιμο χρέος, ενώ το Υπουργείο Περιβάλλοντος προωθεί την επιδότηση με 75% του χρέους προς τους ενεργειακούς παρόχους μέχρι το 2026 για τις  Δ.Ε.Υ.Α., στις οποίες θα επεκταθούν η ΕΥΔΑΠ και ΕΥΑΘ. 
Η Ε.Δ.Ε.Υ.Α. ως θεσμικός συνομιλητής της Πολιτείας για θέματα του τομέα υδάτων υπενθυμίζει στο Υπουργείο Περιβάλλοντος ότι υποχρέωσή του είναι να τηρεί τον νόμο, και ειδικότερα τον νέο Δημοτικό Κώδικα που προβλέπει μόνο οικειοθελείς συγχωνεύσεις των Δ.Ε.Υ.Α.  και  τον ν. 5037/2023 σύμφωνα με τον οποίο η ΡΑΑΕΥ είναι η μόνη αρμόδια να προτείνει την αναδιοργάνωση του τομέα υδάτων, και να σέβεται τις αποφάσεις των συλλογικών οργάνων της Τοπικής Αυτοδιοίκησης (ΚΕΔΕ και Ε.Δ.Ε.Υ.Α.) που τάσσονται υπέρ των οικειοθελών συγχωνεύσεων των Δ.Ε.Υ.Α. και των Δήμων και κατά των αναγκαστικών συγχωνεύσεων που είναι αντισυνταγματικές και επιχειρησιακά προβληματικές.
Κλείνοντας, θα θέλαμε να επισημάνουμε ότι το Υπουργείο Περιβάλλοντος πριν προβεί σε νομοθέτηση, θα ήταν χρήσιμο να ακούσει τις απόψεις και να διαβουλευθεί με την  Ε.Δ.Ε.Υ.Α. που με τη θεσμική της στάση στο παρελθόν απέτρεψε την Πολιτεία από ατελέσφορες και αντισυνταγματικές θεσμικές επιλογές με την συμβολή  και Υπουργών που κατανόησαν τα επιχειρήματα και τις θέσεις της Ένωσης. 

